RESOLUCIÓN do 30 de outubro de 2009 pola que se procede á publicación dos requirimentos de emenda de documentación das solicitudes presentadas ao abeiro da Resolución do 3 de agosto de 2009 pola que se establecen as bases reguladoras que rexerán as subvencións para o apoio ao emprendemento feminino (programa Emega) e se convocan axudas para o ano 2009.
SERVIZO GALEGO DE PROMOCIÓN DA IGUALDADE DO HOME E DA MULLER — III. OUTRAS DISPOSICIÓNS — 05/11/2009

O órgano instrutor do procedemento administrativo de subvencións, establecido na citada resolución, revisou as solicitudes presentadas ao abeiro da dita resolución e identificou as solicitudes que se presentaron sen erros e dispoñen da documentación preceptiva así como aquelas que non reúnen algún dos requisitos exixidos.
O artigo 10 da resolución de convocatoria dispón que, por tratarse dun procedemento de concorrencia competitiva, e de conformidade co establecido nos artigos 59.6º b), 60 e 61 da Lei 30/1992, os requirimentos de emenda poderanse facer mediante publicación no Diario Oficial de Galicia e producirán os mesmos efectos que a notificación individualizada. Esta publicación tamén se realizará no taboleiro de anuncios da páxina web do SGI ao cal se remitirá desde o texto publicado no Diario Oficial de Galicia.
Polo exposto,
DISPOÑO:
1. Ordenar a publicación no Diario Oficial de Galicia da relación de solicitudes que non están debidamente cubertas ou non achegan a documentación preceptiva exixida segundo o establecido nas bases reguladoras. Esta relación achégase como anexo I -solicitudes suxeitas a emenda de documentación- desta resolución.
2. Publicar no anexo II desta resolución a relación de documentos preceptivos para emenda das solicitudes, de conformidade cos requisitos e prazos establecidos na convocatoria.
3. Facer indicación expresa a todas as solicitantes recollidas no anexo I -solicitudes suxeitas e emenda de documentación- de que son requiridas para que, no prazo de dez (10) días hábiles, contados a partir do día seguinte ao da publicación desta resolución no DOG, emenden a falta ou acheguen os documentos preceptivos, en orixinal ou copia cotexada, conforme se establece nesta resolución. De non o facer, teranse por desistidas na súa petición, logo da correspondente resolución, que será ditada nos termos previstos no artigo 42 da Lei30/1992, do 26 de novembro, pola que se regula o réxime xurídico das administracións públicas e do procedemento administrativo común.
4. En caso de dúbida, dificultades técnicas ou necesidade de máis información durante o proceso de emenda de documentación das solicitudes, poderán dirixirse ao Servizo Galego de Promoción da Igualdade do Home e da Muller a través da páxina web oficial do organismo:
http://sgi.xunta.es/
, dos teléfonos 981 54 53 69, 981 54 53 74, do enderezo electrónico cooperacion.sgi@xunta.es, e/ou presencialmente.
Neste organismo tamén se disporá dun taboleiro físico convencional onde poderá accederse en formato papel á información requirida a cada unha das solicitantes recollida nos citados anexos I e II.
Santiago de Compostela, 30 de outubro de 2009.
P.S. (Resolución do 4-5-2009)
Marta González Vázquez
Secretaria xeral da Igualdade
Ver referencia pdf "21700D008P083.PDF"